મુંજાલના લગ્ન હજુ થોડાં સમય પહેલાં જ થયા હતા અને મંદાએ બીએડની હજુ શરૂઆત કરી હતી. એટલે તે તેની સાથે આવી ન હતી અને સાથે સાથે એમ પણ હતું કે, કલકત્તામાં તેનું કામ ટેમ્પરરી હતું. જો તે થોડો સમય એકલો રહે તો ખર્ચો ઓછો થાય અને બચત થાય. તો હવે પછી પોતે પોતાનું ઘર અમદાવાદ જેવા શહેરમાં લઇ શકે અને ત્યાં સેટલ થઇ શકે. એટલે મંદાએ બીએડ કરવા માટે અહીં અમદાવાદમાં રહેવાનું નક્કી કર્યું. મુંજાલના આ કલકત્તા શહેર છોડવાથી કોઇને કશો ફરક પડવાનો નથી. આ ફલેટના માલિકને નવો ભાડુઆત મળી જશે અને કામ કરતાં મહેશને નવો શેઠ. મયંક, નવીનને નવો દોસ્ત અને તેના બોસને નવો કર્મચારી. હા,એક અઠવાડિયાથી જ સમીર આવી ગયો છે તેની જગ્યા લઇ લીધી હતી.